Az első világháború befejezését követően az Osztrák–Magyar Monarchia szétesése után nevezték ki követnek (Gesandter) Magyarországra. 1918 novemberében még mint a Német-ausztriai Köztársaság követe érkezett Budapestre, majd alig egy évvel később az Osztrák Köztársaság megszületésekor már a mai értelemben vett Ausztria követévé vált. Hallatlanul izgalmas, történelmileg fordulatos időszakban töltötte be pozícióját. Megélte, hogy hazája darabokra hullik, a királyságból köztársaság lett. Megélte Magyarországon a Tanácsköztársaság kikiáltását, az 1919-es magyar–román háborút, a soproni népszavazást. Megélte Horthy hatalomra kerülését és IV. Károly 1921-es visszatérési kísérleteit. Az Osztrák Tudományos Akadémián őrzött jelentései, táviratai, az osztrák külüggyel folytatott telefonbeszélgetéseinek leiratai évtizedek óta fontos forrásai a korszak kutatóinak - annál is inkább, mert a budapesti osztrák követség volt az egyetlen elismert és hivatalos külföldi képviselet a Károlyi-féle Magyar Népköztársaság és a Tanácsköztársaság idején, így a hazánkban történt események nemzetközi megítélése szempontjából kiemelkedően fontos intézmény vezetője volt. Nagy látószögben, de az apró részletekre is felfigyelve szemlélte a körülötte zajló átalakulást, elemzései rendre pontosak voltak.